**Ghirlande de stuf pe gâtul subţire**

*Lorena.craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Grâul de aur se-nchină pe mirişti,

Solemne stau berze cu gâtul beteag,

Din arce de sânger descind numai linişti,

Ce soare de-aramă le face drumeag.

O lişiţă-n zare îşi cheamă limanul,

Mlădiţe se-adună să-i facă zăplaz,

Din râpa adâncă, eu şi cormoranul

Ne pierdem în urme, spre-al mării talaz.

Şi grindul se-ntinde robust pe rapane

Uitate, cojite, sub soare – uluci –

Doar pasul meu sapă spre plajă pogoane,

Sub zboruri confuze de dropii năluci.

Adie frivol o briză marină,

Spre mlaştini băltind în arsura de vară,

Cu papură deasă şi frunza velină,

Aşteaptă-n nestare o cină de seară,

Sub stele, ce rupte din cer, fir cu fir,

Sticlesc peste luciul de ape-n tremol – ,

Nămol afânat de stuf în delir,

Năluca de dropii îl trece domol.

Din fălci de lumină, dinspre miazăzi,

Răsar zorii limpezi, roşii ca para,

Şi-un murmur terestru, venind din câmpii,

Se luptă-n arpegii, gonind primăvara.

Stau stană de piatră, cu palmele-n rugă,

Pe scara de aur să urc în sfinţire;

Egreta, prin baltă, răpune din fugă,

Ghirlande de stuf pe gâtul subţire.

Şi poate că cerul mi-ar sta ca altar,

Rostindu-mi etern cuvânt din cuvânt;

Eu totuşi rămân al deltei vlăstar,

Căci iată cum raiul e-aici, pe pământ!

18 iunie 2016, Constanţa